text: Så længe skal du vente på at sætte spaden i jorden
  04 maj 2018 kl. 05.28
  Man skal typisk vente tre gange så lang tid på at få en byggetilladelse i Esbjerg end i Tønder 
  Der er stor forskel på, hvor lang tid borgere og virksomheder skal vente på en kommunal tilladelse, når de vil bygge nyt eller bygge til.
  Det viser Dansk Byggeris opgørelse af byggebehandlingstiderne. Tønder er den hurtigste kommune i Syd- og Sønderjylland med en gennemsnitlig ventetid på 18 dage. Den langsomste er Esbjerg Kommune, hvor man kan regne med at vente 62 dage i snit. 
  Utålmodighed i byggeriet
  Dansk Byggeri opfordrer kommunerne til at gå deres behandlingstid efter i sømmene.
  Torben Liborius, Dansk Byggeris erhvervspolitiske direktør : "Når alle papirerne er der, bør der ikke gå mere end et par uger i gennemsnit"
  - Det er et spørgsmål om serviceniveau og prioritering i de enkelte kommuner, og sagsbehandlingen bør ikke tage så lang tid. Når alle papirerne er der, bør der ikke gå mere end et par uger i gennemsnit, før byggesagen er behandlet, siger Dansk Byggeris erhvervspolitiske direktør Torben Liborius.
  Gennemsnitligt bruger kommunerne 36 dage fra den dag, kommunen har modtaget alle dokumenter i sagen, til byggetilladelsen er klar.
  Problem for bygherren
  I sidste ende kan uforudsigelighed omkring behandlingen af byggesager gå ud over byggeriet, advarer Dansk Byggeri.
  - Langsom og uforudsigelig sagsbehandlingstid betyder en usikkerhed for bygherren. Det betyder ventetid, og det betyder tabt produktion, fordi nogen simpelthen mangler de bygninger, som de står og venter på, siger Torben Liborius
  Tallene for sagsbehandlingen omfatter parcelhuse, etagebyggeri, lagerhaller og kontorbygninger.
  Så længe skal du vente
  Tønder: 18 dageVejle: 20 dageHorsens: 21 dageAabenraa: 22 dageHaderslev: 24 dageSønderborg: 28 dageFredericia: 28 dageHedensted: 29 dageVejen: 30 dageBillund: 30 dageKolding: 34 dageVarde: 40 dageFanø: 48 dageEsbjerg: 62 dageKilde: Dansk Byggeri
  
  